text: Fik for meget medicin - og døde
  25 september 2012 kl. 11.00
  To læger og en psykiater er blevet kritiseret, fordi en 33-årig psykisk syg mand døde af overmedicering.
  De er fra Region Syddanmarks distriktspsykiatri, og er blevet kritiseret af Sundhedsvæsenets Disciplinærnævn. 
  De tog ikke blodprøver og undersøgte ikke mandens hjerterytme, som de skulle, skriver P4 Esbjerg.
  Politikerne i Regionsrådet er ikke blevet orienteret.
  - Jeg har det rigtig dårligt med det. Og jeg vil ikke acceptere, at jeg ikke får besked. Det er mig, der har det overordnede ansvar. Det skal være sådan, at både familien og patienten er tryg ved at modtage en behandling, siger Freddie Madsen, der formand for Psykiatriudvalget i Region Syddanmark, til P4 Esbjerg.
  